Vrou se ontbinde liggaam langs begraafplaas gevindDie polisie ondersoek die dood van ŉ 39-jarige vrou wie se ontbinde liggaam Vrydag in ŉ veld langs ŉ begraafplaas in Botshabelo gevind is. Konst. Consolation Mokoale, ŉ polisiewoordvoerder van die Vrystaat, het Maandag gesê ŉ skaapwagter het op die vroue se liggaam afgekom en die polisie ontbied. “Die vrou het erge beserings aan haar voorkop en op haar liggaam gehad. Dit wil ook voorkom of die vrou verkrag is voor sy doodgemaak is,” het Mokoale gesê. Die vrou is as Sekamothlo Annah Likotsi geïdentifiseer. Sy is van Ladybrand en was verlede Dinsdag vir die laaste keer gesien toe sy onderweg was na Bloemfontein, waar sy werk. Niemand is nog in verband met die voorval in hegtenis geneem nie. Die polisie ondersoek ŉ saak van moord en verkragting.